OBH 4368/2001.
Az állampolgári jogok országgyűlési biztosa általános helyettesének jelentése
Ügyintézők: Dr. Pásztor Imre
Dr. Somosi György
Dr. Nagy Réka

Az eljárás előzménye
	Az országgyűlési biztos előző általános helyettese 2000. január 13-án helyszíni vizsgálatot tartott az MH Alföldi Kiképző Központ szabadszállási laktanyájában. A vizsgálatról OBH 1/2000. számon jelentés készült, amelyben az általános helyettes két ajánlást tett. 1. Felkérte a honvédelmi minisztert, hogy a jelentésben leírt infrastrukturális hiányosságok felszámolására tegye meg a szükséges intézkedéseket. Külön kitért a legénységi épületek balesetveszélyes lépcsőinek átalakítására. 2. Ajánlást tett a honvédelmi miniszternek, hogy az akkor betöltetlen két orvosi helyre nevezzen ki orvosokat.
	Ebben az évben, panasz alapján, az országgyűlési biztos vizsgálatot tartott a HM Tapolcai Kiképző Központjának tapolcai laktanyájában, ahol hasonló állapotokat tapasztalt, ezért csaknem azonos ajánlásokat tett a honvédelmi miniszternek.

A vizsgálat megindulása
	A haderő reformmal kapcsolatos sajtóértesülések és a tapolcai vizsgálat tapasztalatai alapján indokoltnak tartottam a szabadszállási állapotok újabb vizsgálatát, ezért azt hivatalból elrendeltem.

Az érintett alkotmányos jogok és az ügy jogszabályi háttere
	Az Alkotmány 18. §-a, az egészséges környezethez való jogról,
és a 70/D. § (1) bekezdése, a lehető legmagasabb szintű testi és lelki egészséghez való jogról.
	A honvédelemről szóló 1993. évi CX. törvény 56. §-a, a katona alapvető jogairól, és a 92-96. §, a katonai szolgálati kötelezettségről; továbbá a hadköteles katonák szolgálati viszonyáról szóló l996. évi XLIV. törvény V. fejezete, a sorkatonák ellátásáról, valamint a VI. fejezet, a sorkatonák kiképzéséről.

A vizsgálat lefolytatása
	Az általam jóváhagyott vizsgálati terv alapján 2001. július 19-én három munkatársammal, előzetes bejelentés után, felkerestük az alföldi kiképző központ szabadszállási laktanyáját. A parancsnok részletes tájékoztatóját meghallgatva, megtekintettük a sorkatonák körleteit, az egészségügyi blokkot, az étkezőt, a pincelőteret és a múzeumot. Egyik munkatársam külön folytatott beszélgetést a sorkatona bizalmikkal.
	A kiképző központ parancsnoka az előző vizsgálatról készült jelentés és az ajánlások ismeretében adott alapos ismertetést, majd kérdéseinkre válaszolt.
A vizsgálat megállapításai
	A kiképző központ négy zászlóaljból áll (korábban öt volt), 3-3 századdal.
A hivatásos állomány: 96 tiszt, jelenleg 70, 190 tiszthelyettes, most 183, 80 szerződéses, feltöltve 40, és 58 közalkalmazott.
	A sorkatonai létszám átlagosan 1500 fő, jelenleg 1100-an vannak. Bevonulás háromhavonta történik, és ennyi idő után mennek ki a csapatokhoz. A várható 6 hónapos sorkatonai szolgálat is elegendő lesz, de nagy odafigyelést igényel. Mentesíteni kellene addigra a sorállományt a konyhai szolgálat és a takarítás, valamint az őrszolgálat alól. Jelenleg 40 katona őrzi a felszámolás miatt feleslegessé vált kalocsai laktanyát.
	A korábbi egészségügyi létszámban nem pozitív, hanem negatív változás történt. Az orvoshiány állandósult, ráadásul a három orvosi hely úgy alakult, hogy csak két orvos van az állománytáblában, a harmadik helyre pszichológust rendszeresítettek. A vizsgálat idején csak egy orvos volt, aki a kecskeméti katonai kórházból ment nyugdíjba, de az utazási nehézségek miatt nem tekinti hosszú távúnak ezt a munkavállalását. Központi vezényléssel sem pótolják az orvoshiányt. A közelmúltig mindez azért nem okozott komolyabb nehézséget, mert két sorkatona orvosuk volt, de ők nemrég leszereltek. Miként a parancsnok elmondta, a városi orvosoknak nem tudnak annyit fizetni, hogy heti 2-3 alkalommal 2-4 órás ügyeletet tartsanak.   Pozitívum, hogy van fogorvosuk, viszont nincs mellé asszisztens.
	A kiképző állomány legnagyobb gondja, hogy 20 szakaszparancsnok tiszt hiányzik. Egyébként az állomány kötődik a környékhez, lakásuk is van, de máshonnan nem tudnak toborozni fiatal tiszteket. A parancsnok biztosítja a tanulási lehetőséget, akár szakirányú képzéssel, akár nyelvtanulással kapcsolatban. A művelődési igény kielégítése érdekében rendszeres autóbuszos színházlátogatás van Kecskeméten. Biztosítják a sportolási lehetőséget. Igény van a napi egyórás sportfoglalkozás visszaállítására is.
	A laktanya épületei meglehetősen elöregedtek, bár nem túl régiek. A tisztasági karbantartás minden évben megtörténik, de többre nem jut a pénzből. Különösen a vizesblokkok használódtak el, ennek a nyomai az épületek homlokzatán is láthatók. A korábbi ajánlás hatására több épületben is kijavították a lépcsőket, csökkentve a csúszásveszélyt. A fűtést 700 fő részére kőponti fűtéssel biztosítják, a többek olajfűtéses helyiségekben kapnak elhelyezést. A gázkazán alkalmas lenne az egész laktanya fűtésére, csak ki kellene építeni a cső- és radiátor hálózatot. Amennyiben fejlesztésre kapnak pénzt, ez az egyik tervük, mert hosszú távon megtérülne a befektetés.
	A tisztálkodási lehetőség szűkösen bár, de biztosított. Minden körleten rendelkezésre áll zuhanyozó és WC, ezen kívül a laktanyában van központi fürdő is. Tisztálkodási lehetőség a laktanyán kívül levő vezetési pályán is biztosított. Összességében az állapotok lényegesen nem változtak a 2000 januári vizsgálat óta. 
	A sorkatonák legalább 8, legfeljebb 24 ágyas helyiségekben vannak elhelyezve. A nagyobb helyiségek építési kialakítása miatt még akkor sem tudnák célszerűen elválasztani azokat, kisebb helyiségek kialakítása érdekében, ha lenne rá pénzük. Az egészségügyi egységben 24 férőhely van az emeleten és 12 az elkülönítőben. A környezet tiszta és kultúrált. 3 középfokú felkészültségű felcser van, de ez kevés. Van, illetve lehetne fizioterápiás kezelési helyiségük, de érintésvédelmi kifogások miatt az elektromos rendszer nem használható, meg felcserük sincs.
	A parancsnoknak kialakult elképzelése van arra, hogy egy - az általa egyelőre humáncentrumnak nevezett - egységet alakítson ki egy meglevő és erre alkalmas épületben. Ott helyezné el a személyügyi-humán egységet, a tábori lelkészt és a pszichológust, esetleg a sorkatona bizalmikat. Ebbe az épületbe bármikor bemehetnének a sorkatonák és előadhatnák kérelmüket, panaszukat.
	A sorkatona bizalmikkal folytatott beszélgetés alapján megállapítható, hogy ez az intézmény bevált, mind a hivatásos-, mind a sorállomány véleménye szerint. A bizalmik véleménye gyakorlatilag mindenben alátámasztotta a parancsnoktól kapott tájékoztatást és az általunk tapasztaltakat. A sorkatonák kérelemmel, illetve panasszal leginkább áthelyezéssel-, illetve szociális ellátással kapcsolatban fordulnak elöljárójukhoz. A kiképzésen kívüli foglalkoztatással kapcsolatban a konyha munkát tartják nehézségnek. Egyrészt korán kezdenek és későn végeznek, másrészt a technikai felszerelés sem megfelelő. Az evőeszközök nem elég tiszták, mert a mosogatógép nem tisztítja meg kellően azokat. Egyébként az étel minősége lehetne egy kicsit jobb is. 
	A bevonuló sorkatonák egészségi állapotával kapcsolatban az orvos arról tájékoztatott, hogy többségük megfelel az alkalmassági besorolásnak, de előfordul, hogy szemmel láthatóan fizikailag alkalmatlan katonákat is át kell venniük. Ritkábban, de az is megtörtént, hogy a debilitás megállapítására is csak a bevonulás utáni felülvizsgálat alapján került sor. Mindkét esetben hetekbe telik, mire sikerül az alkalmatlan katonát leszerelni.
	Kitértünk arra, hogy milyen a sorkatonák mozgási lehetősége. A napi kimenő alanyi jogon jár. A helyi lakosokkal nincs konfliktusuk, régi helyőrségi város, megszokták. Egy-egy rendetlenkedő katona, ha többet iszik, mint amit bír, előfordul. Az önkényes eltávozás a nyári hónapokban gyakoribb. Ennek is a passzív változata, tehát nem kilógnak a laktanyából, hanem "elfelejtenek" visszamenni. A visszatérő katonákat ellenőrzik, szúrópróbaszerűen vizeletmintát is vesznek. A közelmúltban volt egy büntetőeljárás sorkatonával szemben, kábítószer tartása miatt. Ezen a téren is a megelőzésre helyezik a hangsúlyt. Együttműködési megállapodásuk van a rendőrség közeli kutyakiképző iskolájával, ezért rendszeresen tartanak a drogkereső kutyákkal gyakorlatot a laktanya egész területén.
	Új kezdeményezésük, hogy tizenkét 17 éves középiskolás fiút kiválasztanak a környékbeli iskolákból, természetes saját jelentkezésük után és "behívják" őket ifjú honvéd kiképzésre. Ezt a nemrég felállított toborzóirodák segítségével készítik elő. 

A vizsgálat eredményeként megállapítottam, hogy
	1. Visszásságot okoz, mert az egyenlő bánásmódhoz való jog sérelmével jár, hogy a kiképzőközpont sorkatonai állománya két különböző fűtési megoldású körletben kerül elhelyezésre (Alkotmány 70/A. § (1) és (2) bekezdése).
	2. Ugyancsak visszásságot okoz, mert a legmagasabb szintű egészségügyi ellátáshoz való jog sérelmével jár, hogy az állománytáblában biztosított orvosi helyek folyamatosan nincsenek feltöltve, és ezt még központi vezényléssel sem pótolják (Alkotmány 70/D. § (1) bekezdése). Nyomatékosítja a megállapítást az OBH 1/2000. és az OBH 2072/2001. számú jelentésben tett ajánlás.
	Mindezek alapján a honvédelmi miniszternek, az 1993. évi LIX. törvény (Obtv.) 20. § (1) bekezdése alapján a következő ajánlásokat teszem:
	1. Vizsgálja meg annak lehetőségét, miként lehet azt a visszásságot felszámolni, hogy a sorkatonáknak csak mintegy fele van központi fűtéses körletben, a másik fele olajkályhás helyiségekben kapott elhelyezést. A központi fűtés teljes kialakításának technikai lehetősége megvan, ezért azt mielőbb el kell végezni.
	2. Az állománytáblában biztosított orvosi helyek száma, a személyi állomány létszámához és s kiképzőközpont rendeltetéshez képest önmagában sem látszik elegendőnek, különös tekintettel arra, hogy 2002. január 1-től gyakrabban kerül sor  bevonulásra, ezáltal az egészségügyi személyzet megterhelése is növekszik. Ezért haladéktalanul biztosítani kell az orvosi helyek állandó feltöltését. Ehhez képest kell felülvizsgálni a középszintű egészségügyi szakdolgozók állománytábláját is.
	Felkérem a honvédelmi minisztert, hogy vizsgálja meg a kiképző központ parancsnoka által tervezett humáncentrum kialakításának lehetőségét. Pozitív döntés esetén megfontolandó a többi kiképző központban történő kiépítés is.

Budapest, 2001. augusztus 30.

Takács Albert